Abraham Erasmus van Wyk, bekend as Braam van Wyk (1952, Wolmaransstad) is 'n Suid-Afrikaanse planttaksonoom. Hy is verantwoordelik vir die opleiding van 'n beduidende persentasie van die aktiewe planttaksonome in Suid-Afrika en het ook die eerste mobiele toep vir die identifikasie van bome in Suider-Afrika saamgestel. Braam van Wyk is in 1952 op Wolmaransstad in die Wes-Transvaal (tans Noordwesprovinsie), Suid-Afrika gebore en het op 'n mielie- en beesplaas grootgeword. In 1973 het hy 'n BS (Plantkunde, Dierkunde, Fisiologie) (met onderskeiding) aan die Potchefstroomse Universiteit vir Christelike Hoër Onderwys behaal, gevolg deur 'n BS (Hons) (met onderskeiding) in 1974, 'n Hoëronderwysdiploma (met onderskeiding) in 1976 en 'n MS (Plantkunde) (met onderskeiding) in 1977 (onder toesig van DJ Botha). Hy het aan die Universiteit van Pretoria sy doktorsgraad in plantkunde behaal met 'n proefskrif oor die klassifikasie van die genus Eugenia (Myrtaceae) in suidelike-Afrika ("Contributions towards a new classification of Eugenia L. (Myrtaceae) in southern Africa").